b'\n_START_ARTICLE_\nCircus Fantasticus\n_START_PARAGRAPH_\nCircus Fantasticus je celove\xc4\x8derni igrani film brez dialogov po scenariju in v re\xc5\xbeiji Janeza Burgerja. Glavni producent filma je slovenski zavod Stara Gara in irski Fastnet Films. Circus Fantasticus je prva uradna slovensko-irsko-\xc5\xa1vedsko-finska koprodukcija in je bil posnet v 35 snemalnih dneh v Sloveniji in na Irskem. Svetovno premiero je do\xc5\xbeivel na mednarodnem filmskem festivalu v Rotterdamu leta 2011. Pri produkciji filma je sodelovala ekipa iz vsaj 18 dr\xc5\xbeav: Slovenija, Irska, \xc5\xa0vedska, Finska, Hrva\xc5\xa1ka, Bosna in Hercegovina, Nizozemska, Francija, \xc4\x8ce\xc5\xa1ka, Srbija, Italija,Poljska, \xc5\xa0vica, Velika Britanija, Nem\xc4\x8dija, Kanada, Kitajska, Banglade\xc5\xa1 so dr\xc5\xbeave \xc4\x8dlanov filmske ekipe. _NEWLINE_Circus Fantasticus je mednarodno predvajan pod naslovom Silent sonata in je bil izbran v selekcijo za Evropsko filmsko nagrado (EFA) 2011.\n_START_SECTION_\nSinopsis\n_START_PARAGRAPH_\nMo\xc5\xa1ki ostane sam z otrokoma v napol poru\xc5\xa1eni hi\xc5\xa1i sredi osamljene planjave. \xc5\xbdeno mu je ravnokar ubila granata v voja\xc5\xa1kem spopadu. Mo\xc5\xa1ki pri\xc4\x8dakuje nov napad. Namesto tega se pri hi\xc5\xa1i ustavi potujo\xc4\x8da karavana cirkusa Fantasticus. S sabo pripeljejo umirajo\xc4\x8dega \xc5\xa1efa cirkusa. Ali se lahko v pokrajini vojne in smrti zgodi tudi nekaj lepega? Se lahko \xc5\xbeivljenje premakne naprej? Je spoznanje, da smrt ne obstaja, mogo\xc4\x8de?'